ચોવીસ વરસની ઉમર બહુ મોટી ના કહેવાય!! પણ વિવેકની બા માલતીબેનને બસ એક જ રટ લાગી હતી. બસ જલ્દીથી હવે વિવેકનો સબંધ ગોતી નંખાય.. લગ્ન ભલે ને બે વરસ પછી થાય. એક તો આપણામાં છોકરીયુંની તાણ અને એમાં પાછી ભણે એટલે ચાગલાઈ બહુ કરે. અને જો વિવેક આમને રહી જાય તો મારે કેટલી ઉપાધિ એમ માલતીબેન વિચાર કર્યા કરે!! હમણા હમણા તો લગભગ આખા દિવસમાં બસ સબંધની વાત જ એના મનમાં ઘુસી ગઈ હતી. ગામડા ગામમાં કોઈ સીમંતનો પ્રસંગ હોય ને તો માલતીબેન એ સીમંત માં આવેલી બધી બાયુને પાથીયે પાથીયે તેલ નાંખે એમ સમજાવી સમજાવી ને કહે!!